In ’n poging om dit te pak wat Bheki Cele, minister van polisie, as die “tweede pandemie” beskryf, het die regering die top 30-brandpunte vir geslagsgeweld geïdentifiseer.
“Die lys is saamgestel uit nege kernveranderlikes, insluitend die aantal gevalle wat in die afgelope boekjaar by die polisie aangemeld is,” het Cele Dinsdag op ’n mediakonferensie oor vlak 1-inperkingmaatreëls gesê.
Syfers vir gesinsgeweld wat moord, verkragting, poging tot moord en aanranding insluit is ook oorweeg toe die lys geskep is.
Hy het gesê dit moenie beperk wees tot die brandpunte nie, maar die norm wees by al die polisiestasies.
Die medium- tot langtermyndoelwit gaan wees om die agterstand van geslagsgeweldgevalle te pak en om sake te hersien wat doodgeloop het weens ’n gebrek aan leidrade.